Premierul Slovaciei, Robert Fico, susține că îşi aminteşte tot ce s-a întâmplat în timpul atacului suferit miercuri, 15 mai 2024, şi al transferului său ulterior la spital, a transmis preşedintele ales al ţării, Peter Pellegrini.
„Prim-ministrul îşi aminteşte ce s-a întâmplat. A fost surprins de cât de repede s-a întâmplat totul”, a declarat Pellegrini la televiziunea TA3.
Cu toate că Robert Fico rămâne în continuare în stare gravă, starea lui este stabilă, este conştient şi poate comunica. Pellegrini a explicat ieri că a putut vorbi câteva minute cu premierul slovac, deoarece este foarte obosit şi sub efectul medicamentelor.
Se pare că Fico a fost conştient tot timpul până când a fost sedat înainte de operaţie, a maai spus Pellegrini: „Ştia totul: că a primit primul ajutor, că a fost transferat de la Handlova cu elicopterul la Banska Bystrica, că a fost tratat de echipele medicale de urgenţă şi că a fost sedat în sala de operaţie. Până atunci a fost conştient”.
Potrivit noului şef al statului, care va prelua funcţia luna viitoare, Robert Fico a scăpat de moarte „la mustaţă”: „Şeful guvernului a scăpat de moarte, pentru că, dacă gloanţele ar fi lovit cu câţiva centimetri mai aproape de alte organe vitale, am fi vorbit despre ceva diferit. Am avut voie să vorbesc cu el doar câteva minute, pentru că starea lui de sănătate chiar necesită linişte”.
Vineri, Fico a fost operat din nou, însă starea lui se menține gravă: „A fost supus unei operații care a durat aproape două ore. Starea sa este în continuare foarte gravă. Va fi nevoie, fără îndoială, de câteva zile pentru a vedea cum evoluează”, a punctat ministrul slovac al Apărării, Robert Kalinak.
„Țesutul necrotic rezultat în urma rănii provocate de împușcătură a fost înlăturat în intervenția chirurgicală. Pacientul este acum conștient, stabilizat, dar se află în continuare la Terapie Intensivă. Starea sa este cu adevărat gravă”, a punctat Miriam Lapunikova, directorul spitalului.
Premierul slovac Robert Fico a fost împuşcat miercuri, la încheierea unei şedinţe a Consiliului de Miniştri desfăşurată în oraşul Handlova, de un bărbat de 71 de ani, care şi-a justificat atacul prin faptul că nu-i plăceau politicile guvernului.
Juraj Cintula se opune violenţelor, însă, în trecut, s-a aliniat naraţiunilor ultranaţionaliste şi rasiste. Bărbatul provine dintr-o regiune cu şomaj ridicat din cauza închiderii minelor de cărbune în timpul guvernelor anterioare conduse de Fico şi a participat la mai multe proteste antiguvernamentale organizate de opoziţie în decembrie 2023.
În momentul de față, Cintula este arestat și a recunoscut motivația politică a atacului său. Acesta a fost pus sub acuzare pentru tentativă de crimă cu premeditare.
Autoritățile susțin că suspectul a acționat singur, ca un „lup solitar”, după ce a participat anterior la mai multe proteste antiguvernamentale și, aparent, s-a declarat nemulțumit față de măsurile luate de premierul Fico de a sista sprijinul militar pentru Ucraina, de a desființa procuratura anticorupție și de a lichida televiziunea publică.
De asemenea, anchetatorii au stabilit că Juraj Cintua nu este membru al niciunui grup radicalizat, nici de dreapta, nici de stânga, motiv pentru care poliția nu a putut să-l detecteze înainte de a comite fapta.